Kaas

Kaas er navnet på to beslektede danske adelsslekter, som etter sine heraldiske skjoldmerker kalles «Kaas med sparren» (eller «den eldre slekten Kaas») henholdsvis «Kaas med muren» (eller «den yngre slekten Kaas»). Sparre betyr her en vinkelformet skjoldfigur, mens mur kan være et tindesnitt eller gjengitt som en mer naturalistisk mur med fuger mellom mursteiner.

Historie

Den eldre slekten døde ut i 1799. Den yngre slekten, «Kaas med muren», nedstammer fra adelsmannen Mogens Thomsen til Damsgård, som på slutten av 1400-tallet ble gift med Gertrud Kaas, et medlem av den eldre slekten. Deres etterkommere tok navnet Kaas etter morsslekten, men førte et annet våpen.

Begge slektene regnes som såkalt «uradel» i Danmark og er blant de aller fremste av de danske høyadelige slektene, dvs. den gamle riksrådsadelen. Den eldre slekten stammer opprinnelig fra området ved Limfjorden i Jylland. Dens eldste kjente medlem er ridderen Niels, født 1292. Mange av medlemmene av de to slektene Kaas har hatt fremtredende posisjoner i den dansk-norske staten, bl.a. som medlemmer av riksrådet, herunder Niels Kaas (sparre-slekten), leder for Christian IVs formynderregjering til sin død. Andre medlemmer har vært fremstående militære ledere.

Etterkommere etter Jørgen Kaas
Dagens slekt i Danmark er etterkommere etter lensherre over Lister og oberst Jørgen Kaas (1618–1658), som ledet forsvaret av Fyn da svenskene kom over isen og som døde i kamp, og hans ektefelle Karen Jørgensdatter Grubbe (1616–1695), som var en søster av Christian IVs svigerdatter Regitze Grubbe. Fra Jørgen Kaas og Karen Grubbe stammer bl.a. stiftamtmann i Christiania og i Trondheim Hans Kaas (1640–1700), amtmann Jørgen Grubbe Kaas (1643–1711), stiftamtmann i Bergen og admiral Ulrik Kaas (1677–1746), general Henrik Bielke Kaas (1686–1773), admiral Frederik Christian Kaas (1727–1804) og admiral Ulrik Christian Kaas (1729–1808), samt poeten Birgitte Christine Kaas. Jørgen Kaas har også etterkommere i Norge, bl.a. i slektene Huitfeldt, Nissen og Paus. Videre har Jørgen Kaas flere etterkommere i europeiske kongehus, bl.a.  keiserinne Augusta, kong Carl XVI Gustav av Sverige, kong Konstantin II av Hellas, dronning Sofia av Spania, det nåværende overhodet for huset Glücksburg og huset Oldenburg Christoph av Schleswig-Holstein, det nåværende overhodet for huset Hannover Ernst August V av Hannover og det nåværende overhodet for huset Hohenzollern Georg Friedrich av Preussen.

Munthe-Kaas

En gren i Norge med navnet Munthe-Kaas (som forøvrig ikke nedstammer fra slekten Munthe) stammer fra fenrik Wentzel Rothkirch Kaas (1669–1746). Fra ham stammer fenrik Herman Kaas (1730–93), som hadde to døtre som var gift med medlemmer av slekten Munthe. Sønnen, gullsmedmester i Christiania Ahasverus Kaas (1791–1859), fikk i 1848 tillatelse til å ta navnet Munthe-Kaas etter sine to svogere.

Slektstre

 Mogens Thomsen til Damsgård (ca. 1460–1521), gift med Gjertud Kaas av den eldre slekten «sparre-Kaas»
Erik Mogensen (Kaas) (ca. 1500–1556), gift med Anne Emmiksen
Anders Kaas til Østergård (d. 1599), gift med Helvig Skinkel (lilje)
Hans Kaas, gift med Birgitte Norby
Jørgen Kaas til Hastrup (1618–1658), oberst og lensherre over Lister len, gift med Karen Grubbe (1616–1695)
Hans Kaas til Hastrup (ca 1640–1700), stiftamtmann i Trondhjem, g. Sophie Amalie Bjelke (1650–1703) av slekten Bjelke
Birgitte Christine Kaas (1682–1761), salmedikter
Valentin Huitfeldt
Henrik Jørgen Huitfeldt-Kaas (1757–1832), kaptein
Blant hans etterkommere er bl.a. riksarkivar Henrik Jørgen Huitfeldt-Kaas
Henrik Bjelke Kaas (1686–1773), general
 Jørgen Grubbe Kaas til Rydbjerggård (1643–1711), amtmann
Ulrik Kaas (1677–1746), stiftamtmann i Bergen stiftamt og admiral
Frederik Christian Kaas (1727–1804), admiral
Otto Ditlev Kaas (1772–1811), kammerherre, fra 1808 baron Kaas-Lehn
Henrik Valentin Eichstädt Kaas (1779–1857)
Johan Wilhelm Kaas (1818–1901)
stamfar til den nålevende danske grenen
Johanne Henriette Valentine Kaas (1776–1843), gift med Christian Conrad Sofus greve Danneskiold-Samsøe 
Louise komtesse Danneskiold-Samsøe (1796–1867), gift med hertug Christian August av Augustenborg
Blant hennes etterkommere er bl.a. keiserinne Augusta, kong Carl XVI Gustav av Sverige, kong Konstantin II av Hellas, dronning Sofia av Spania, hertug Christoph av Schleswig-Holstein, prins Ernst August V av Hannover og prins Georg Friedrich av Preussen
Ulrik Christian Kaas (1729–1808), admiral
Hans Kaas til Rydbjerggård (1683–1737), kommandør
Frederik Christian Kaas til Fraugdegård (1725–1803), admiral
Frederik Julius Kaas (1758–1827), stiftamtmann i Akershus stiftamt, geheimestatsminister i Danmark
Georg Konrad Kaas (1762–1808), sjøoffiser
Birgitte (Birthe) Kaas (1644–), gift med Gregers Ulfstand Høeg til Vang
Mange etterkommere gjennom datteren Elisabeth Sophie Høeg gift Nissen (1669–1739) med slektsnavn Nissen, Paus og andre navn
Herman Kaas til Skovsgård (1545–1614)
Iver Kaas
Jørgen Kaas til Hindumgård (1617–1698)
Hartvig Kaas til Ulstrup (1635–1704), oberstløytnant
Wentzel Rothkirch Kaas (1669–1746), kapteinløytnant
Ahasverus Kaas (1693–1744), kapteinløytnant
Wolfgang Kaas (1724–1778), kontreadmiral
Johan Hartvig Kaas (1695–1759), oberstløytnant og eier av Kjørnes i Sogndal
Herman Kaas (1730–1793), fenrik
Ahasverus Kaas, senere Munthe-Kaas (1791–1859), gullsmedmester i Christiania
stamfar til den norske slektsgrenen Munthe-Kaas

Litteratur
 Anders Thiset og P.L. Wittrup: Nyt dansk Adelslexikon, København 1904
 Sven Tito Achen: Danske adelsvåbener, København 1973
 Hans Cappelen: Norske slektsvåpen, Oslo 1969 (2. opplag 1976)
 Herman Munthe-Kaas: Gullsmedmester,Oslo 1993(1.opplag 1994)

Adelige slekter
Danske slekter
Norske slekter
Våpenførende slekter
Norske adelige familier
Slekten Kaas (med Muren)